דרייק בל

ג'ארד דרייק בל (באנגלית: Jared Drake Bell, נולד ב-27 ביוני 1986) הוא שחקן, מדבב, מוזיקאי וזמר-יוצר אמריקאי. מוכר בעיקר בזכות תפקידו בתור דרייק פארקר בסדרת הטלוויזיה "דרייק וג'וש". דרייק בל היה אחד מכוכבי ניקלודיאון הפופולריים ביותר בשנות האלפיים. זכה ב-10 פרסי בלימפ בטקס פרסי בחירת הילדים בשנים 2006–2010, ובפרס בטקס פרסי בחירת הנוער ב-2008. בשנת 2024, במסגרת הסדרה הדוקומנטרית "שקט על הסט: הצד האפל של סדרות ילדים" הוא חשף שבגיל 15 היה קורבן להתעללות מינית בידי מאמן הדיאלוגים שלו בניקלודיאון, בריאן פק (אנ'). בל נולד ב-27 ביוני 1986 בעיירת החוף ניופורט ביץ', קליפורניה, בנם של שחקנית הביליארד המקצועית לשעבר, רובין דודסון (אנ') ושל ג'ו בל. יש לו ארבעה אחים גדולים, ג'ואי, רוברט, טרוויס וקלי. הוא בן דודו של שחקן הבייסבול לשעבר מסן דייגו פאדרס, הית' בל (אנ'). הוריו התגרשו כשהיה בן חמש. בזמן שגדל במחוז אורנג', בל למד בבית הספר לאמנויות של מחוז אורנג' (אנ') (OCSA) בסנטה אנה, קליפורניה. בל החל את קריירת המשחק שלו בגיל 5, בעידודו של אביו. כשהיה בן 10, שיחק בסרט "ג'רי מגווייר" בתפקיד ג'סי רמו. הוא הופיע בתפקיד קטן בפרק בסדרה "סיינפלד" ב-1998. בשנת 2000, הוא זכה בפרס האמן הצעיר (אנ') עבור תפקידו כקייג' רדינג בסרט הטלוויזיה של HBO "The Jack Bull". בשנים 1999–2002 השתתף בסדרת המערכונים "המופע של אמנדה" בערוץ ניקלודיאון לצד אמנדה ביינס וג'וש פק. ב-2004 הצטרף לסדרה "דרייק וג'וש" שבה כיכב בארבע עונותיה (בישראל שתי העונות הראשונות שודרו כעונה אחת) יחד עם ג'וש פק, והפך לאליל נוער. ב-2005 השתתף כאורח בפרק בסדרה "זואי 101", בתפקיד עצמו. באותה שנה השתתף בסרט הקולנוע "שלי, שלך, שלנו" בכיבובו של דניס קווייד. ב-2008 יצאה לאקרנים הפרודיה "סופרהירו", בה גילם את התפקיד הראשי. בקיץ באותה שנה יצא גם הסרט "אמריקן קולג'", בו הוא גילם את התפקיד הראשי. בסוף שנת 2008 יצא סרט הטלוויזיה "חג מולד שמח, דרייק וג'וש" וזכה להצלחה גדולה. באותה שנה הוא גם דיבב בסרט "הצב והארנב: מרוץ חוזר" וב"הפרופסור המטורף 2", סרט אנימציה ממוחשבת שמהווה פריקוול לסרט "הפרופסור המטורף" המקורי משנת 1963, בו בל מדבב לצד ג'רי לואיס. ב-2010 שיחק תפקיד אורח בפרק של "iCarly" בתור דרייק פארקר. ב-2011, שיחק את התפקיד הראשי בסרט "קסם של הורים - הסרט: טימי טרנר, תתבגר!" גם כן בערוץ ניקלודיאון, וב-2012 בסרט ההמשך "קסם של הורים - הסרט: חג המולד" וב-2014 בסרט השלישי "קסם של חופשה". בשנת 2012 שיחק תפקיד אורח בפרק של "ויקטוריוס" בתפקיד עצמו. בשנים 2012-2017 הוא דיבב את ספיידרמן בסדרות של דיסני XD. בשנת 2013, השתתף בתוכנית הריאליטי "Splash" בערוץ ABC. בל הושפע מבחינה מוזיקלית בעיקר מזמרים ולהקות שפעלו בין שנות ה-50 לשנות ה-70 המוקדמות, כשמקור ההשראה העיקרי שלו הם הביטלס והביץ' בויז. בנוסף, בל מציין את בריאן סצר, סולן וגיטריסט להקת סטריי קאטס, כמי שהשפיע עליו מאוד. הוא מנגן בעיקר בגיטרה, אך גם בכלי נגינה נוספים כפסנתר, קלידים, בס, יוקולילי ותופים. את הקריירה המוזיקלית שלו החל בגיל 13, כאשר התחיל ללמוד לנגן בגיטרה בהדרכתו של רוג'ר דלטרי, סולן להקת המי, בזמן ששיחק לצידו בסרט "Chasing Destiny". את הופעותיו המוזיקליות הראשונות הוא עשה ב"המופע של אמנדה" ותוכניות טלוויזיה נוספות בשנות ה-2000 המוקדמות. בשנת 2005, הוא שר יחד עם הוק נלסון את השיר "Bring 'Em Out", שגם הופיע בסרט "שלי, שלך ושלנו". אלבום הבכורה של בל, Telegraph, יצא ב-27 בספטמבר 2005. הוא הופיע עם כמה שירים מתוכו בסדרות "דרייק וג'וש", "זואי 101" ו"כל זה". שירו "Found A Way" (אנ') מתוך האלבום הוא שיר הנושא של "דרייק וג'וש". אלבומו השני, It's Only Time, יצא ב-5 בדצמבר 2006. הסינגל הראשון מתוך האלבום הוא "I Know" (אנ'), שיצא ב-17 באוקטובר 2006. הסינגל השני הוא "Makes Me Happy" (אנ'), איתו בל הופיע בפרק הסיום של "דרייק וג'וש" (אותו הוא גם ביים). ב-2007 הקליט יחד עם מירנדה קוסגרוב, ששיחקה איתו ב"דרייק וג'וש", את שיר הנושא של "iCarly", "Leave It All to Me". השיר נכתב על ידי מייקל קורקורן, אחד מחברי הלהקה של בל באותן שנים. ב-2008 הקליט את השיר "Superhero! Song", אותו ביצע יחד עם שרה פקסטון, עבור הסרט "סופרהירו" בכיכובם. כמו כן הוא הקליט כמה שירי חג המולד עבור הסרט "חג מולד שמח, דרייק וג'וש". באותה שנה יצא אלבום הופעה בשם "Drake Bell in Concert" בו בל מבצע, מלבד שיריו מהאלבומים, שני שירים חדשים ו-5 קאברים. מאז אלבומו השני בל הקליט עשרות שירים, אך רק 4 מהם יצאו באופן רשמי במיני-אלבום A Reminder, אשר יצא ב-28 ביוני 2011. מתוכו יצאו שני סינגלים "Terrific" ו"You’re Not Thinking". אלבומו השלישי, Ready, Steady, Go!, יצא ב-22 באפריל 2014. האלבום הוא בסגנון רוקבילי, ובהפקתו השתתף בריאן סצר. הסינגל "Bitchcraft" מתוך האלבום יצא ב-30 בינואר 2014. ב-29 בדצמבר 2005, בל, אז בן 19, וחבר שלו נסעו ממאליבו ללוס אנג'לס, ובזמן שעצרו ברמזור אדום בכביש מספר 1 של מדינת קליפורניה, השניים נפגעו מרכב מתקרב. פציעותיו של בל, אף שלא היו מסכנות חיים, היו קשות, כולל שבר בצוואר ובחוליה, לסת שבורה, אובדן של שבע שיניים וחתכים עמוקים בפניו. כחלק מההחלמה שלו, בל נזקק ליותר מ-70 תפרים בפנים, נאלץ לסגור את הלסת שלו במשך חודשיים, ועבר ניתוח בסנטר ובפה. צילומי העונה האחרונה של "דרייק וג'וש" נדחו עד החלמתו. בשנת 2007, בל רכש בית בשטח של 2,640 רגל מרובע (245 מ"ר) בשכונת לוס פליז (אנ') בלוס אנג'לס תמורת 2,050,000 דולר. לאחר שבל הגיש בקשה לפשיטת רגל בקליפורניה בתחילת 2014, הבית נלקח לעיקול. הוא טען כי הוא בחובות של $581,000 וחייב על הבית שלו עוד $1,597,000 (יותר ממה שהנכס היה שווה אז). הוא גם ציין שבשנת 2013 הוא הרוויח $14,099 בלבד. ביולי 2021, בל חשף שהוא היה נשוי לג'נט פון שמלינג מאז 2018 לאחר שיצאו במשך חמש שנים ונולד להם בן, ג'רמי דרייק (בהמשך שונה שמו לוויאט) בל. לאחר שנפרדו בספטמבר 2022, ג'נט הגישה בקשה לגירושין ב-20 באפריל 2023. ב-13 באפריל 2023, המשטרה דיווחה כי בל נעדר בדייטונה ביץ', פלורידה, ונחשב כ"בסכנה". בל נראה לאחרונה בסביבות השעה 9:00 בערב בלילה הקודם. מאוחר יותר דווח שהוא נמצא ושהוא בטוח. ב-14 במרץ 2024, דווח בתקשורת שבל עבר תקיפה מינית בצעירותו על ידי עובד בערוץ "ניקלודיאון". ב-2010 בל הואשם בנהיגה בשכרות בסן דייגו ב-2009. בל נעצר ב-21 בדצמבר 2015, בגין נהיגה בשכרות בגלנדייל, קליפורניה, בשעה 02:45 לאחר ששוטרים ראו אותו סוטה ונוסע הרבה מעבר למהירות המותרת. בספטמבר 2016 הוא הודה באשמה ונידון לארבעה ימי מאסר ו-4 שנות מאסר על תנאי, ונדרש להשתתף בתוכנית חינוך לאלכוהול. הוא ריצה רק יום אחד בשל התנהגות טובה. בל נמנה בין שופטי התחרות "מיס נוער ארצות הברית" (אנ') לשנת 2006. לאחר התחרות החל לצאת עם מליסה לינגפלט, אחת המתמודדות. באותה שנה היא הופיעה בקליפ של שירו "I Know" וב-2008 הופיעה בתפקיד קטן בסרטו "אמריקן קולג'". בל ולינגפלט הכירו כשהוא היה בן 20 והיא בת 16 בלבד, ואחרי זמן קצר עברו לגור יחד. הם נפרדו לאחר כשנתיים וחצי. באוגוסט 2020 טענה לינגפלט בסדרת סרטוני טיקטוק שהעלתה, כי בל הוא אלכוהוליסט שהתעלל בה גופנית ומילולית בשנים 2006–2009. בנוסף היא רמזה ליחסים עם קטינות. היא פרסמה הודעות שקיבלה בעקבות דבריה מנשים נוספות שהעלו טענות דומות, ביניהן שתי אקסיות אחרות של בל. בל הכחיש את ההאשמות של לינגפלט. ב-4 ביוני 2021 בל נעצר לאחר שהתכתב באופן מיני עם קטינה באוהיו בשנת 2017, והואשם ב"ניסיון לסכן ילדים ואישום עוון של הפצת חומר מזיק לנוער". ב-23 ביוני 2021 הורשע בל על פי הודאתו בכל סעיפי האישום, וב-12 ביולי 2021 נגזרו עליו שנתיים מאסר על תנאי ו-200 שעות עבודות שירות. 2005 - Telegraph 2006 - It's Only Time 2014 - Ready Steady Go! 2020 - The Lost Album 2020 - Sesiones en Casa 2024 - Non-Stop Flight 2011 - A Reminder 2017 - Honest 2019 - Smoke It Up מדיה וקבצים בנושא דרייק בל בוויקישיתוף אתר האינטרנט הרשמי של דרייק בל (באנגלית) דרייק בל, ברשת החברתית פייסבוק דרייק בל, ברשת החברתית אקס (טוויטר) דרייק בל, ברשת החברתית אינסטגרם דרייק בל, סרטונים בערוץ היוטיוב דרייק בל, במסד הנתונים הקולנועיים IMDb (באנגלית) דרייק בל, באתר "אידיבי", מאגר הידע העברי לקולנוע ישראלי ועולמי דרייק בל, באתר AllMovie (באנגלית) דרייק בל, באתר Rotten Tomatoes (באנגלית) דרייק בל, באתר Metacritic (באנגלית) דרייק בל, במסד הנתונים הקולנועיים KinoPoisk (ברוסית) דרייק בל, באתר אפל מיוזיק (באנגלית) דרייק בל, באתר ספוטיפיי דרייק בל, באתר AllMusic (באנגלית) דרייק בל, באתר MusicBrainz (באנגלית) דרייק בל, באתר Yandex.Music (ברוסית) דרייק בל, באתר Discogs (באנגלית) דרייק בל, באתר Songkick (באנגלית) דרייק בל, באתר Genius דרייק בל, באתר בילבורד (באנגלית) דרייק בל, באתר TV.com (באנגלית) מיכל דאבי, כוכב "דרייק וג'וש" חושף: הייתי קורבן להתעללות מינית, באתר חדשות 13, 6 במרץ 2024 Alex Stedman, Drake Bell Details 'Extensive' Sexual Abuse by Childhood Dialogue Coach, Nickelodeon Issues Statement, IGN, ‏2024-03-13 (באנגלית) Jared Bell of ‘Drake and Josh’ had inappropriate chats with teen, is now charged with multiple crimes: Prosecutor, Fox 8 Cleveland WJW, ‏2021-06-04 (באנגלית אמריקאית) Evans, Greg (June 23, 2021). Actor Drake Bell Pleads Guilty In Ohio Child Endangerment Case, Sentencing Set For July. Deadline Hollywood. Retrieved June 23, 2021 Evans, Greg (July 12, 2021). Drake Bell Receives Two-Year Probation In 2017 Ohio Incident With Teen Girl; Victim Calls Him “Monster” During Emotional Impact Statement. Deadline Hollywood. Retrieved July 12, 2021